Gabriela Firea, reacție virulentă, după ce bugetul Capitalei a picat la vot: "Primarul nu trebuie să se plângă"
- Georgiana Dragomir
- 8 martie 2024, 18:22
Orgoliile politice pot afecta bugetele locale, iar Capitala nu face notă discordantă. Gabriela Firea, fost primar general al municipiului București, susține că este nevoie de un "compromis " politic pentru ca proiectele din Capitală să continue.
Gabriela Firea, cea care își dorește să revină la conducerea Primăriei Capitalei, susține că e nevoie de un consens politic pentru a debloca bugetul Primăriei Generale a municipiului București. Astfel, în opinia prim-vicepreședintei PSD, este necesar ca ca liderii de partide să se unească și să ia o decizie în acest sens.
Gabriela Firea, atac virulent la adresa lui Nicușor Dan. De ce este blocat bugetul primăriei Capitalei
"Primarul general nu trebuie să se plângă că nu are, ci trebuie să se descurce și să găsească resurse, să taie de unde este inutil sau în plus și să pună bani acolo unde majoritatea politică decide! Bugetul este votat de Consiliul General al Municipiului București și este decizia consilierilor generali unde merg banii", s-a exprimat Gabriela Firea, pe rețelele de socializare.
Pentru a doua oră, bugetul Primăriei Capitalei a picat "la vot", după ce PNL a părăsit sala, iar PSD a votat împotrivă. Cele două partide au propus amendamente. PSD a propus să se taie de 1,4 miliarde lei, iar PNL a avut amendament de reducere a bugetului de 1,1 miliarde lei, însă fără să specifice de unde se iau banii. Consilierii locali au cerut primarului Nicușor Dan să facă el tăierile, deși până acum în Consiliul General cei care formulau amendamente spuneau și de unde se iau banii.
Amendamentul PSD a căzut la vot pentru că PNL nu l-a votat. Amendamentul liberalilor nu a fost votat de social-democrați, deși cele două partide au majoritate în Consiliul General al Municipiului București.
Firea, apel la liberali: "Bucureștenii nu trebuie să fie pedepsiți din cauza lui Nicușor Dan"
Gabriela Firea i-a invitat pe liberali la diaolog, menționând că este necesar un dialog , pentru ca bucureștenii să nu aibă de suferit "din cauza lui Nicușor Dan".
"Bucureştenii nu trebuie să fie pedepsiţi din cauza incapacităţii lui Nicuşor Dan de lucra pentru oameni. Aşa cum s-a creat o coaliţie de guvernare naţională, avem nevoie de un consens politic pentru bugetul Capitalei. Invit PNL Bucureşti să deblocăm bugetul Capitalei şi să le oferim bucureştenilor proiecte benefice! Să decidem împreună cele mai bune amendamente la proiectul propus de Nicuşor Dan", a scris Gabriela Firea, pe Facebook.